DA Den Europæiske Unions Tidende CE 84/779

(2004/C 84 E/0876)

SKRIFTLIG FORESPØRGSEL E-0351/04

af Roberta Angelilli (UEN) til Kommissionen

(12. februar 2004)

Om: Rejsebureauer: alvorlige problemer for operatører og forbrugere

Rejsebureauerne befinder sig for øjeblikket i meget store vanskeligheder, som skyldes krisen i turistsektoren, der har været i krise siden attentatet på Twin Towers i 2001, frygten for udbredelsen af smitsomme sygdomme, prisstigningerne i forbindelse med indførelsen af euroen, angsten for flyulykker og krige. Nu forværres situationen yderligere, fordi mange europæiske luftfartsselskaber har besluttet at foretage betydelige nedskæringer i den provision, som rejsebureauerne modtager, med henblik på at nedbringe egen gæld og at klare sig på markedet. Den seneste krise i det italienske luftfartsselskab, Alitalia, som har truffet en sådan afgørelse, er kun det seneste eksempel, som til stadighed forekommer hos andre operatører inden for sektoren: Også Air France, Iberia, Lufthansa, Tyrolean og British har bebudet drastiske nedskæringer i provisionerne. Rejsebureauerne er for ikke helt at miste deres indtjening nu tvunget til at vælte betydelige ekstraomkostninger over på deres kunder ved billetudstedelse. Det er vigtigt at understrege, at den beskrevne situation i første række går ud over forbrugerne, både på grund af prisstigningerne og på grund af risikoen for, at mange rejsebureauer på længere sigt vil se sig nødsaget til at lukke, og hermed vil der mangle et meget vigtigt mellemled. Bureauerne udsteder ikke alene billetter, men orienterer om flyveplaner, de mest fordelagtige priser og sammenfald, de oplyser om strejker og aflysninger af afgange, behandler anmodninger om erstatning, reserverer særlige tjenester for handicappede og ikke-ledsagede børn og tillader forskellige betalingsformer. Det er ikke altid, at forbrugeren selv kan få løst disse opgaver ved at henvende sig til luftfartsselskaberne.

Det er særdeles alvorligt, at luftfartsselskaberne som begrundelse for nedskæringerne anfører behovet for at tage kampen op med konkurrencen fra lavprisselskaberne. Det er en kendsgerning, at disse henvender sig til et blandet publikum, de yder ikke den samme service og tilbyder ikke kunden den samme tryghedsfølelse, hensigtsmæssige afgangstider og beskyttelse i tilfælde af problemer. Til gengæld begrænser ruteselskaberne ikke de særlige fordele for faste kunder, f.eks. rabatter, gratisbilletter og gratis overnatning samt tilskyndelsespremier.

Kan Kommissionen i lyset af ovenstående og i bevidstheden om, at det europæiske markedet ikke udelukkende bygger på den frie konkurrence, men at EU også har forpligtet sig til at forsvare arbejdstagerne og forbrugerne, oplyse:

1. om det er muligt for EU at gribe ind?

2. om Kommissionen kan afstikke principielle retningslinjer om spørgsmålet vedrørende konkurrencen mellem ruteselskaber og lavprisselskaber?

3. om der findes regler for god praksis og/eller kodekser for selvregulering i luftfartsselskaberne, der vil kunne tjene som eksempler?

Samlet svar

afgivet på Kommissionens vegne af Loyola de Palacio

på skriftlige forespørgsler E-0350/04 og E-0351/04

(23. marts 2004)

Kommissionen ved, at der er flere europæiske luftfartselskaber, bl.a. Alitalia, som har besluttet at ændre deres provisionsordninger over for rejebureauerne. Den har forståelse for, at dette er af største betydning for rejsebureauerne, og at disse nærer bekymringer for, hvilke følger disse ændringer kan få for deres rentabilitet og for beskæftigelsen.

Det bør dog fremhæves, at luftfartselskabernes salg af billetter henhører under de enkelte selskabers handelsmæssige frihed, når de ellers overholder de almindelige gældende regler (aftale- og konkurrencereglerne, reglerne for det indre marked osv.). Kommissionen har ingen særlig beføjelser, der går ud over disse almindelige regler. Den har heller ikke kendskab til, at der skulle eksistere nogen kodeks for god praksis og/eller frivillige regler på området; dog findes der et eksempel på frivilligt indgåede forpligtelser fra luftfartselskabernes side, men disse vedrører kun flypassagerernes rettigheder (1).

Desuden leverer rejsebureauerne, som nævnt i forespørgselen, en hel række andre tjenesteydelser end simpel billetudstedelse og forestår en meget stor del af billetsalget for de traditionelle selskaber. Det bør derfor være i luftfartselskabernes interesse at denne salgskanal opretholdes.

For så vidt angår lavprisselskaberne, må det konstateres, at de sælger praktisk talt alle deres billetter direkte, navnlig via Internettet, og derfor har de traditionelle selskaber, heriblandt Alitalia, øget deres direkte salg. Men det skal også bemærkes, at en stor del af lavprisselskabernes kunder er nye kunder, som ikke tidligere havde for vane at rejse med fly. Lavprisselskabernes markedsandel udgør for tiden ca. 12 % af flyrejserne inden for EU.

(1) http://www.ecac-ceac.org.